|  |  |  |
| --- | --- | --- |
| Digitaliseringsstyrelsen · Landgreven 4 · Postboks 2193 · 1301 København K  |  |  |
| **Til høringsparterne** |  | 5. januar 2023KIDS/CALARKAP/MEERAJUR/CHAPA |

**Høring over udkast til forslag til lov om fravigelse fra obligatorisk digital selvbetjening**

Digitaliseringsstyrelsen skal hermed anmode om eventuelle bemærkninger til vedlagte udkast til lov om fravigelse fra obligatorisk digital selvbetjening.

### Baggrund for udkast til lovforslag

På en lang række områder er det obligatorisk for borgerne at anvende digitale selvbetjeningsløsninger. Efter de gældende regler har borgerne mulighed for at blive undtaget eller fritaget fra dette krav efter den relevante særlovgivning for området.

Reglerne i de respektive særlovgivninger er ikke ensartede. I langt de fleste tilfælde er der tale om undtagelse fra gang til gang, fx hver gang borgeren skal melde flytning. På en række af Udbetaling Danmarks områder er der tale om undtagelse i hele sagsforløb, og i enkelte tilfælde er der tale om varig fritagelse for digital selvbetjening, fx på jobcentrenes løsning Selvbook.

I dag skal en borger henvende sig hos den relevante myndighed for at anmode om at blive undtaget eller fritaget fra en selvbetjeningsløsning. Borgeren skal begrunde sit behov for et alternativ til digital selvbetjening, som myndigheden kan vurdere anmodningen ud fra. Kriterierne for denne vurdering er ikke ensartede på tværs af særlovgivningen. Såfremt borgeren undtages eller fritages, skal denne tilbydes betjening på anden vis, fx ved en fysisk blanket.

### Hovedindhold af udkast til lovforslag

Lovforslaget giver borgere, der er fritaget for Digital Post, ret til at fravige fra kravet om at bruge en obligatorisk digital selvbetjeningsløsning alene på baggrund af deres fritagelse for Digital Post. Med forslaget skal borgeren fortsat henvende sig hos den relevante myndighed og anmode om at blive betjent på anden vis end ved digital selvbetjening. Myndigheden skal da imødekomme anmodningen alene på baggrund af borgerens Digital Post-fritagelse.

Regler i særlovgivningen bevares, herunder om der er tale om undtagelse fra gang til gang, i sagsforløb eller varig fritagelse. Med lovforslaget indføres fritagelse for Digital Post dog som et objektivt kriterium, som gælder på tværs af særlovgivningen.

Lovforslaget omfatter således kun borgere, der er fritaget for Digital Post. På baggrund af dialog med relevante ældre- og handicaporganisationer og kommuner, vurderes denne løsning at være tilstrækkelig, da det formodes, at langt de fleste, der reelt ikke er digitale, er fritaget for Digital Post.

Borgere, der er tilmeldt Digital Post, påvirkes ikke af forslaget og stilles som i dag, med mulighed for fx undtagelse fra at bruge en obligatorisk digital selvbetjeningsløsning på baggrund af den relevante særlovgivning.

Formålet med lovforslaget er på denne baggrund at gøre det nemmere for borgere, der i forvejen er fritaget for Digital Post, at blive undtaget fra obligatorisk digital selvbetjening, samt at skabe overensstemmelse mellem forståelsen af reglerne og borgeres retstilstand. Derudover har lovforslaget til formål at gøre det lettere for myndighederne at administrere reglerne.

**Frist og kontaktmulighed**

Digitaliseringsstyrelsen anmoder om, at eventuelle bemærkninger sendes til Casper Freundlich Larsen (calar@digst.dk) med kopi til Mette Eigaard Rasmussen (meera@digst.dk) og Chamilla Palvad (chapa@digst.dk) senest **torsdag den 2. februar 2023 kl. 12.00.**

Vedlagt ses fortegnelse over hørte myndigheder og organisationer mv.

Høringssvarene vil ved fremsættelsen af lovforslaget blive offentliggjort på Høringsportalen <https://hoeringsportalen.dk>. Ved afgivelse af høringssvar samtykker høringsparten til, at vedkommendes høringssvar, kontaktoplysninger og navn offentliggøres på Høringsportalen.

Eventuelle spørgsmål kan rettes til undertegnede.

Med venlig hilsen

Casper Freundlich Larsen

Specialkonsulent

Kontor for inklusion og digital service

calar@digst.dk

Telefon 2572 4667